ગોંડલમાં દસ દિવસના મહોત્સવનો જે આરંભ થયો છે તેના કેન્દ્રમાં રહેલી અક્ષર દેરી એ શું છે? તે જાણવાની જિજ્ઞાસા થાય એ સ્વાભાવિક છે. ૮ર વર્ષની ઉંમરે ગુણાતીતાનંદ સ્વામીએ દેહ છોડ્યો ત્યારે તેમની ગોંડલી નદીના કિનારે અંત્યેષ્ટિ કરવામાં આવી હતી. આ ભૂમિ પર ગોંડલના રાજવી પરિવારે અસ્થિકુંભ પધરાવીને વિમાન આકારની એક દેરીનું નિર્માણ કરાવ્યું હતું. અક્ષર દેરીના નામે આ સ્થળ વિખ્યાત બન્યંુ હતું. લાખો ભાવિકોના આસ્થાના કેન્દ્ર એવા આ સ્થળને કલ્પવૃક્ષ સાથે સરખાવવામાં આવે છે. શાસ્ત્રીજી મહારાજે પ્રાણ પ્રતિષ્ઠા કરી હતી. યોગીજી મહારાજ નિત્યપણે અક્ષર દેરીની પ્રદક્ષિણા કરતા હતા. તેઓ કહેતા હતા કે, કોઈને કોઈ પણ દુઃખ ટાળવું હોય તો અક્ષર દેરીની મહાપૂજાની માનતા માને તો સંકટોમાંથી મુક્ત થાય છે. પૂ. પ્રમુખ સ્વામી અને વર્તમાન ગાદીપતિ મહંત સ્વામીની દીક્ષા આ સ્થાનની સાક્ષીએ લેવામાં આવી હતી. અક્ષર દેરીની પ્રદક્ષિણાનો અનેરો મહિમા છે. પૂ. પ્રમુખ સ્વામી એવું કહેતા કે, અક્ષર દેરી એ તીર્થોનો રાજા છે. આ દેરીની પ્રદક્ષિણા કરવાથી તમામ તીર્થોનું પુણ્ય મળે છે. મહંત સ્વામીને પણ આ દેરી પર અખૂટ શ્રદ્ધા છે. તેઓ અહીં હોય ત્યારે જાતે ફૂલોથી દેરીમાં સુશોભન કરી દંડવત્ પ્રણામ કરે છે.